钦定古今图书集成/明伦汇编/氏族典/第024卷 > 冯璧
## 钦定古今图书集成/明伦汇编/氏族典/第024卷 > 冯璧

按《金史冯璧传》：“璧字叔献，真定县人。幼颖悟不凡，弱
冠补太学生。承安二年，经义进士，制策复优等，调莒
州军事判官。宰相奏留校秘书。未几，调辽滨主簿。四
年，调鄜州录事。明年，伐蜀，行部檄充军前检察，帅府
以书檄委之。主帅以璧招两当溃卒，军民三万馀众
鼓舞迎劳。璧还，主帅嘉其能，奏迁一官。五年，自东阿”
丞召补尚书省令史，俄转太学博士。至宁初去官。宣
宗时复职。贞祐三年，迁翰林修撰。六月，改大理丞。十
月，改礼部员外郎，权右司谏、治书侍御史。四年，迁刑
部郎中。冬十月，出为归德治中，未几，改同知保静军
节度使，又改同知集庆军节度使。到官，即上章乞骸
骨，进一官致仕。正大九年，河南破，北归。又数年卒，年
七十有九。